Kaliňák, Robert, podpredseda vlády a minister vnútra SR (2017-02-02):
Ďakujem pekne. Vážený pán predsedajúci, vážené dámy poslankyne, vážení páni poslanci, vážený pán poslanec Žarnay, pomôžem si na úvod trochu aj štatistickými číslami. Ministerstvo vnútra Slovenskej republiky od 1. januára do 31. decembra 2016 eviduje nápad trestných činov korupcie v počte 357. V posledných štyroch rokoch bolo z korupcie obvinených a stíhaných viac ako 500 osôb. Napríklad v roku 2015 bolo za trestné činy korupcie stíhaných 111 osôb, v roku 2014 to bolo 141 ľudí, z toho väčšina bola za prijímanie úplatku, podplácanie, za nepriamu korupciu a za volebnú korupciu. Podobné štatistiky za rok 2016 budeme mať v najbližších dňoch a postupne ich predstavujeme verejnosti tak, ako jednotlivé dáta sme schopní postupne uzatvárať. Medzi stíhanými za posledné obdobie sú aj vysokí štátni úradníci. Nezabúdajme na to, že sú obžalovaní traja bývalí ministri bývalých vlád, našich vlád. Sú medzi nimi prípady vicežupana za SMER. Takisto poslancov miestnych zastupiteľstiev tiež napríklad za našu stranu, čo sa často vyčíta, že vlastne sa tieto veci nestíhajú. Ale mnoho primátorov, mnoho starostov, najmä v súvislosti s podvodmi pri eurofondoch. Takisto keď zájdeme do našej ohrádky, tak bývalý šéf hraničnej polície, šéf Policajnej akadémie a mnohí ďalší iní vysokí ministerskí úradníci. Ak si pamätáte na jednu z väčších káuz našej prvej vlády, ktorá sa volá Veľký Slavkov, tak bol prednedávnom odsúdený námestník Slovenského pozemkového fondu, ktorý bol vlastne priamo spájaný s týmito kauzami. Podobne to je aj v prípade nástenkového tendra. To znamená, všade tam, kde sú dôkazy a tá situácia tomu zodpovedá, všade tam polícia jednoznačne koná a snaží sa pripravovať aj široké podmienky na to, aby sme dokázali nielen vytvoriť čo najširšiu sieť možností podávania takýchto návrhov, ale, samozrejme, aj adekvátnej ochrany predovšetkým vo chvíľach, kedy nám príde starosta alebo niekto podobný aj oznámiť korupciu, tak sa snažíme buď, ak je to aspoň trošku možné, ho nahradiť naším agentom, aby vlastne nebol v nebezpečí, alebo ak sa tá situácia už nedá zmeniť, častokrát sú ochotní, samozrejme, spolupracovať s nami aj oni, pretože dokazovanie korupcie predovšetkým smerom dozadu je mimoriadne náročné a práve preto onlinové prípady majú najväčšiu šancu na úspech. Ale aj tam v niektorých prípadoch, keď si spomeniem ešte prípad, ak sa nemýlim, to je z druhej vlády Mikuláša Dzurindu, kedy bol obvinený poslanec Národnej rady, tohto pléna, a toto plénum tuším jedinýkrát historicky aj hlasovalo o vzatí do väzby poslanca a vtedy drvivou väčšinou bol aj udelený súhlas, tak napriek tomu, že existovalo video a podobne, súd k tomu mal iný názor a nielen slovenský, ale aj Európsky súd pre ľudské práva a prikázal Slovenskej republike sa v tejto veci ospravedlniť. Čiže je mnoho prípadov. Spomeňte si, keď bol minister Daniel Lipšic, keď bol podozrivý z korupcie starosta jednej bratislavskej mestskej časti, tak sa počas vyšetrovania stratili nahrávky z vyšetrovania. Čiže stávajú sa aj také veci, samozrejme, môžme si o tom myslieť svoj názor, ale v každom prípade je to preukazovanie mimoriadne náročné. Ide o latentný typ trestnej činnosti, kde dochádza väčšinou ku kontaktu medzi dvoma osobami, kde ani jedna z nich nie je veľmi zdieľna pri výpovedi, a to je veľmi ťažké potom, samozrejme, dokazovať práve pre to obrovské nasadzovanie technických prostriedkov. A keďže tá situácia nielen u nás podobná, i keď my máme tie úspechy, naozaj môžme porovnávať s ktoroukoľvek krajinou, pretože keď sa iba matematicky porovnáva, či majú v Rumunsku alebo v Česku väčší počet trestných činov, tak iste Česko je dvakrát taká krajina a nemá dvakrát toľko stíhaných a o Rumunsku už ani nehovorím. Ale v každom prípade platí, že najväčší úspech v boji proti korupcii je zmenšovanie toho priestoru pre korupciu, a tu si myslím, že urobila vláda naozaj veľa. Aj to sa odzrkadlilo práve v rebríčku Transparency International, pokiaľ vláda Ivety Radičovej bola na 66. mieste, my sme dnes na 54., a to je teda nejaký posun. Nie sme prví a nedá sa povedať, že by sme boli spokojní s týmto riešením, ale postupne aby sme sa dostávali ďalej. A k tomu smerujú aj všetky tie legislatívne opatrenia. Je dôležité povedať... Skúsim to iba tak, asi to v doplňujúcej otázke zvládneme. Páči sa, pán poslanec.